Sklep I R 35/2010
Sodna praksa Vrhovnega sodišča, 2010-04-08

krajevna pristojnost - izvršba na nepremičnine

Okrajno sodišče v Slovenski Bistrici je pravilno izdalo sklep o izvršbi in se tudi pravilno izreklo za nepristojno za opravo izvršbe na nepremičnine, ki ležijo izven območja njegove pristojnosti. Ker katastrska občina Ravne spada na območje pristojnosti Okrajnega sodišča v Krškem, je za izvršbo na nepremičnine, ki ležijo v tej katastrski občini, pristojno to sodišče.

Za izvršbo na nepremičnine, ki ležijo v katastrski občini Ravne, je pristojno Okrajno sodišče v Krškem.

1. Upnik je na podlagi izvršljivega notarskega zapisa pri Okrajnem sodišču v Slovenski Bistrici predlagal izvršbo na nepremičnine dolžnikov, ki ležijo na območju katastrskih občin Slovenska Bistrica, Dednja vas in Ravne. Okrajno sodišče v Slovenski Bistrici je 4. 12. 2009 izdalo sklep o izvršbi, obenem pa tudi sklep, s katerim se je izreklo za krajevno nepristojno za opravo izvršbe na nepremičnine na območju katastrskih občin Ravne in Dednja vas. Odločilo je še, da bo zadevo v delu, ki se tiče oprave izvršbe na teh nepremičninah po pravnomočnosti sklepa odstopilo Okrajnemu sodišču v Brežicah kot stvarno in krajevno pristojnemu sodišču.

2. Okrajno sodišče v Brežicah je sprožilo spor o pristojnosti (prvi odstavek 24. člena Zakona o pravdnem postopku, v nadaljevanju ZPP v zvezi s 15. členom Zakona o izvršbi in zavarovanju, v nadaljevanju ZIZ), ker meni, da je za opravo izvršbe na nepremičninah na območju k.o. Ravne pristojno Okrajno sodišče v Krškem. Vlogo je naslovilo na Višje sodišče v Ljubljani.

3. Višje sodišče v Ljubljani je vlogo odstopilo v reševanje vrhovnemu sodišču, ki je  po drugem odstavku 25. člena ZPP v zvezi s 15. členom ZIZ pristojno določati v sporu o pristojnosti med okrajnimi sodišči  z območja različnih višjih sodišč. V obravnavani zadevi gre namreč za spor o pristojnosti med Okrajnim sodiščem v Slovenski Bistrici, ki je z območja Višjega sodišča v Mariboru, in Okrajnim sodiščem v Brežicah z območja Višjega sodišča v Ljubljani.

4. Za izvršbo na nepremičnine, ki ležijo v katastrski občini Ravne, je pristojno Okrajno sodišče v Krškem.

5. Po 166. členu ZIZ je za odločitev o predlogu za izvršbo na nepremičnino in za samo izvršbo krajevno pristojno sodišče, na območju katerega je nepremičnina; če ležijo nepremičnine na območju različnih sodišč, pa je krajevno pristojno za dovolitev izvršbe tisto sodišče, na območju katerega je nepremičnina, ki je kot predmet izvršbe v predlogu za izvršbo navedena na prvem mestu, za samo izvršbo pa vsako posamezno sodišče, na območju katerega je nepremičnina. Okrajno sodišče v Slovenski Bistrici je torej pravilno izdalo sklep o izvršbi in se tudi pravilno izreklo za nepristojno za opravo izvršbe na nepremičnine, ki ležijo izven območja njegove pristojnosti. Vendar pa je napačno presodilo, da je tudi za izvršbo na nepremičnine v katastrski občini Ravne pristojno Okrajno sodišče v Brežicah. Katastrska občina Ravne namreč spada na območje pristojnosti Okrajnega sodišča v Krškem.

6. Vrhovno sodišče je zato na podlagi drugega odstavka 25. člena ZPP v zvezi s     15. členom ZIZ odločilo, da je za izvršbo na nepremičnine na območju katastrske občine Ravne pristojno Okrajno sodišče v Krškem.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.